## El Consell Escolar de la Comunitat Valenciana organitza la I jornada sobre intel·ligència artificial en l’àmbit educatiu

*** La jornada s’ha dirigit a professorat, famílies i alumnat**

El Consell Escolar de la Comunitat Valenciana (CECV) ha organitzat este dimarts la I Jornada Intel·ligència Artificial (IA): Ús Responsable en els Centres Educatius i en l’Entorn Familiar. Esta jornada marca l’inici d’una sèrie de trobades i ponències que se celebraran sobre la intel·ligència artificial.

La jornada, que ha tingut lloc en l’IES Lluís Vives de València, ha pogut seguir-se també en línia per professorat, famílies i alumnat.

La jornada ha sigut presentada per Luis Torres, president de la comissió de les jornades, que ha destacat la necessitat “d’oferir a les famílies, als educadors, a l’alumnat i, en general, a tots els membres de la comunitat educativa un espai de diàleg i aprenentatge en el qual puguem compartir inquietuds, experiències i solucions per a afrontar la irrupció de la intel·ligència artificial en l’aprenentatge amb confiança i preparació”.

Àngels Soriano, experta en metodologies actives i coordinadora del programa en la UNIR (Universitat Internacional de La Rioja-La Universitat en Internet), s’ha centrat a explicar com introduïm la IA en els processos d’ensenyança-aprenentatge, l’ús responsable que se n’ha de fer en l’entorn familiar, així com els desafiaments per a una aplicació ètica en la nostra societat, els quals passen per l’enfocament que realitzem des del sistema educatiu.

En la segona part de la jornada s’han exposat dos experiències d’èxit. En la primera, Lourdes Sánchez, professora de Llengua Castellana i Francés del Col·legi San José d’Ontinyent, ha mostrat la seua implementació de la IA en situacions d’aprenentatge en les quals l’alumnat ha d’interactuar amb una IA per a la generació d’imatges descriptives. En la segona, Ángel Lillo, director de l’IES Cap de l’Aljub de Santa Pola, ha mostrat el compromís del seu centre amb l’avantguarda tecnològica en l’ús de la IA en situacions d’aprenentatge relacionades amb la gastronomia.

Fecha: 01/04/2025